CELEX: 62016TN0838
Language: bg
Date: 2016-11-30 00:00:00
Title: Дело T-838/16: Иск, предявен на 30 ноември 2016 г. — BP/Агенция на Европейския съюз за основните права

6.2.2017   
            
            
               BG
            
            
               Официален вестник на Европейския съюз
            
            
               C 38/38
            
         Иск, предявен на 30 ноември 2016 г. — BP/Агенция на Европейския съюз за основните права
   (Дело T-838/16)
   (2017/C 038/51)
   Език на производството: английски
   
      Страни
   
   
      Ищец: BP (Виена, Австрия) (представител: E. Lazar, lawyer)
   
      Ответник: Агенция на Европейския съюз за основните права (FRA)
   
      Искания на ищеца
   
   Ищецът иска от Общия съд:
   
               —
            
            
               да осъди ответника да заплати имуществените и неимуществените вреди, претърпени от ищеца в резултат от злоупотребата и изтичането на неговите/нейните лични данни и от други нередности, допуснати при обработването от страна на ответника на исканията на ищеца за достъп до документи на основание Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията, както и на исканията по член 13 от Регламент (ЕО) № 45/2001 на Европейския парламент и на Съвета 45/2001 относно защитата на лицата по отношение на обработката на лични данни от институции и органи на Общността и за свободното движение на такива данни;
            
         
               —
            
            
               да осъди ответни да заплати обезщетение за имуществените и неимуществените вреди, претърпени от ищеца в резултат от нарушенията на редица норми, които предоставят права на частноправните субекти;
            
         
               —
            
            
               да осъди ответника да заплати обезщетение за имуществените и неимуществените вреди, претърпени от ищеца поради неправомерните действия на ответника при изпълнението на решението на Общия съд по дело T-658/13P;
            
         
               —
            
            
               да осъди ответника да заплати обезщетение за претърпените от ищеца неимуществени вреди;
            
         
               —
            
            
               да осъди ответника да заплати обезщетение за имуществените вреди;
            
         
               —
            
            
               да осъди ответника да възстанови на ищеца платените от него съдебни разноски за правни консултации в досъдебната фаза;
            
         
               —
            
            
               да осъди ответника да заплати лихви за забава върху евентуално присъдената сума;
            
         
               —
            
            
               да осъди ответника да заплати всички разноски, дори и при отхвърляне на иска.
            
         
      Основания и основни доводи
   
   В подкрепа на иска си ищецът излага две основания.
   
               1.
            
            
               Първото основание — нарушение на норми, които предоставят права на частноправните субекти, включително, но не само, нарушение на правилата за защита на личните данни, предвидени в член 4, параграф 1, буква б) от Регламент № 1049/2001 във връзка с член 4, параграф 4 от същия регламент и правилата за прилагане на Регламент 1049/2001, нарушение на член 8 от Европейската конвенция за правата на човека (ЕКЧП), нарушение на правилата за защита на личните данни, предвидени в различни разпоредби на Регламент № 45/2001 и в правилата за прилагане на Регламент 45/2001, и неизпълнение на задължението за полагане на дължимата грижа.
            
         
               2.
            
            
               Второто основание — нарушение на задължението за поверителност, довело до изтичане на лични данни на ищеца и оповестяването им на трети лица и на пресата, както и твърдяна злоупотреба с власт и явна и сериозна липса на полагане на дължима грижа при обработването на личните данни на ищеца.